Իսլամը Գերմանիայում

1960-ական թվականների աշխատանքային միգրացիայի և 1970 թվականից ի վեր քաղաքական փախստականների մի քանի ալիքների պատճառով մուսուլմանները Գերմանիայում դարձել են նշանավոր կրոնական խումբ։ Ըստ պաշտոնական մարդահամարի, որն անցկացվել է 2011 թվականին, Գերմանիայի բնակչության 1, 9 %-ը (մոտ 1,5 միլիոն մարդ) իրեն մուսուլման է հայտարարել։ Հավանաբար, մարդահամարում մուսուլմանների թիվը թերագնահատված է, քանի որ շատ հարցվածներ կարող էին չնշել իրենց դավանանքը։ 2009 թվականին կատարված գնահատականները ցույց են տվել, որ Գերմանիայում կա 4,3 միլիոն մուսուլման (բնակչության 5,4 %)։ Նրանցից 1,9 միլիոնը Գերմանիայի քաղաքացիներ են (2.4 %)։ Գերմանիայի վիճակագրական գործակալության տվյալներով՝ 2005 թվականին Գերմանիայում բոլոր նորածինների 9,1 %-ը ծնվել է իսլամադավան ծնողներից։

Ժողովրդագրություն 
Գերմանիայում մուսուլմանների ճնշող մեծամասնությունը թուրքական ծագում ունի (63.2 %)։ Կան նաև փոքր խմբեր Պակիստանից, նախկին Հարավսլավիայի երկրներից, արաբական երկրներից, Իրանից և Աֆղանստանից։ Մուսուլմանների մեծ մասն ապրում է Բեռլինում և նախկին Արևմտյան Գերմանիայի խոշոր քաղաքներում։ Այնուամենայնիվ, ի տարբերություն եվրոպական այլ երկրների մեծամասնության, զգալի իսլամադավան համայնքներ գոյություն ունեն Գերմանիայի որոշ գյուղական շրջաններում, հատկապես Բադեն-Վյուրթեմբերգում, Հեսսենում և Բավարիայի ու Հյուսիսային Հռենոս-Վեսթֆալիայի շրջաններում։ Նախկին Արևելյան Գերմանիայում մուսուլմանները քիչ են, քանի որ մինչև 1989 թվականը աշխատանքային միգրացիա չկար։ Գերմանիայում մուսուլմանների մեծ մասը սուննիներ են (75 %), կան նաև շիա (7 %) ահմադյան (1 %) համայնքներ։

Պատմություն 
Առաջին մուսուլմանները Գերմանիա են ժամանել 18-րդ դարում Գերմանիայի և Օսմանյան կայսրության միջև դիվանագիտական, ռազմական և տնտեսական հարաբերությունների շրջանակներում։ Տասնութերորդ դարի սկզբին Պրուսիայում ծառայում էին իսլամադավան 20 զինվոր ֆրիդրիխ Վիլհելմ I-ի մոտ։ 1745 թվականին թագավոր Ֆրիդրիխ II-ը պրուսական բանակում ստեղծեց մուսուլմանական ստորաբաժանում, որը բաղկացած էր հիմնականում բոսնիացիներից, ալբանացիներից և թաթարներից։ 1760 թվականին ստեղծվեց կորպուս՝ շուրջ 1000 բոսնիացիներով։

1798 թվականին Բեռլինում ստեղծվեց մուսուլմանական գերեզմանատուն։ Ներկայումս գործում է 1866 թվականին ստեղծված մուսուլմանական գերեզմանատունը։

1932 թվականին Համաշխարհային իսլամական Կոնգրեսի գերմանական բաժինը և Իսլամական կոլոկվիումը ստեղծեցին Գերմանիայում առաջին իսլամական կրթական հաստատությունը երեխաների համար։

1942 թվականին, Երկրորդ համաշխարհային պատերազմի ժամանակ, հիմնադրվել է Իսլամական ինստիտուտը (Մաահադ ալ-Իսլամ), որը ներկայումս հայտնի է որպես Գերմանիայի Կենտրոնական Իսլամական արխիվային ինստիտուտի անունով (Zentralinstitut Islam-Archiv-Deutschland)։

1961 թվականին Արևմտյան Գերմանիայի իշխանությունները հրավիրեցին օտարերկրյա բանվորների (գաստարբայտեր), որոնց մեծ մասը Գերմանիա ժամանեց Հարավարևելյան Անատոլիայի (Թուրքիա) գյուղական շրջանից։ Նրանց երբեմն անվանում են զուգահեռ համայնք էթնիկ գերմանացիների ներսում։

Իսլամական հոսանքներ 

Գերմանիայում մուսուլմանները պատկանում են տարբեր իսլամական հոսանքներին (մոտավորապես տվյալներ)․
 Սուննի իսլամ՝ 2,640,000
 Ալևիտներ՝ 500,000
 Շիաներ-իմամիտներ՝ 225,500
 Ալավիներ 70,000
 Ախմադիտներ՝ 35,000
 Սուֆիզմ՝ 10,000
 Իսմայիլականություն՝ 1,900
 Զեյդիթներ՝ 800
 Իբադիներ՝ 270
 Ահմադիթ Լահորի՝ 60

Իսլամական կազմակերպություններ 
Գերմանիայում բնակվող մուսուլմանների ավելի փոքր մասը կրոնական կազմակերպությունների անդամներ են։ Դրանցից շատերը․

 Կրոնների հարցերով թուրք-իսլամական միություն (Türkisch-Islamische Union der Anstalt für Religion, Diyanet İşleri Türk İslam Birliği, DİTİB), թուրքական կրոնների հարցերով կոմիտեի (կրոնների հարցերով վարչություն) գերմանական ֆիլյալ, Քյոլնի կենտրոնակայան։
 Milli Görüş իսլամական համայնք (Islamische Gemeinschaft Millî Görüş, İslâm Toplumu Millî Görüş), թուրքական Saadet Partisi կուսակցությանը մոտ կազմակերպություն, որի կենտրոնակայանը գտնվում է Քերպենում։
 Ջամաթ ան-Նուր իսլամական համայնք (Islamische Gemeinschaft Jama' at-un Nur), Սաիդ Նուրսիի «Ռիսալե-ի Նուր» ընկերության գերմանական մասնաճյուղը։
 Իսլամական համայնքը Գերմանիայում (Islamische Gemeinschaft in Deutschland), արաբական մուսուլմանների կազմակերպություն, որը մոտ է մուսուլման եղբայրներին (Մայնի Ֆրանկֆուրտ)։
 Ահմադյան Մուսուլմանական ջամաթ Գերմանիայում (Ahmadiyya Muslim Jamaat Deutschland), Համաշխարհային Ահմադյան մուսուլման համայնքի գերմանական մասնաճյուղ։

Բացի այդ, կան բազմաթիվ տեղական կազմակերպություններ, որոնք թվարկված չեն։ 2002 թվականին արգելվեցին Հիզբ ութ-Թահրիր ալ-Իսլամի կազմակերպությունները և, այսպես կոչված, խալիֆայության պետությունը, որը հիմնադրվել է Քեմալեթին Կապլանի կողմից և հետագայում ղեկավարվել է նրա որդու՝ Մեթին Կապլանի կողմից, քանի որ նրանց ծրագրերը հակասում էին Գերմանիայի Սահմանադրությանը։

Մարտահրավերներ և քննադատություններ 
Մզկիթների կառուցումը բախվում է տեղի բնակչության քննադատությանը։ Այսպես, հակասություններն առաջացել են 2007 թվականին Քյոլնում Մեծ մզկիթ կառուցելու մուսուլմանների ծրագրերի պատճառով։

Ծանոթագրություններ 

Իսլամ ըստ երկրի
Իսլամը Եվրոպայում
Կրոնը Գերմանիայում